Surse: Fugarul Cherecheș își va ispăși pedeapsa la Penitenciarul din Aiud. Avocații încearcă să-l scape de condamnare
Fostul primar din Baia Mare, fugit din țară anul trecut, când a fost condamnat la 5 ani de închisoare pentru corupție, a fost adus marți în România, sub escortă, din Germania, unde fusese capturat în noiembrie.
Cherecheș și-a petrecut noaptea în penitenciarul din Arad.
Fostul edil a fost adus la graniță de polițiștii maghiari. După formalitățile de la frontieră, a fost predat polițiștiilor români și, însoțit de aceștia, a intrat zâmbitor în duba care l-a transportat la penitenciarul din Arad.
După un control medical, a fost cazat într-o cameră de 17 metri pătrați, împreună cu un alt bărbat, condamnat pentru infracțiuni rutiere.
Andrei Băiețean, purtător de cuvânt penitenciarul Arad: "Confirmăm faptul că deținutul Cherecheș Cătălin a ajuns în această seară în jurul orelor 19.40 în unitatea noastră. În momentul de față se face procedura de încarcerare, urmând a începe perioada de carantină și observare de 21 de zile".
Reporter: Cât timp rămâne în penitenciarul din Arad?
Andrei Băiețean, purtător de cuvânt penitenciarul Arad: "Nu avem astfel de informații, cert este că va rămâne peste noapte".
La Rahova, acolo unde va fi dus apoi, Cătălin Cherecheş va fi cazat cu cel mult alte două persoane, într-o cameră cu o suprafaţă de aproximativ 19 metri pătraţi.
Alina Gorghiu, Ministrul Justiției: "Ministerul Justiției, prin Administrația Națională a Penitenciarelor, a oferit autorităților din Germania un set de garanții cu privire la condițiile din penitenciare. Au fost apreciate pozitiv de Germania, care a decis predarea acestuia".
Avocații lui Cherecheș intenționează să țină la curent autoritățile germane cu privire la respectarea condițiilor de detenție.
Răzvan Doseanu, avocatul lui Cherecheș: "Dacă nu se vor respecta, vom vedea care va fi reacția autorităților germane în acest sens. Ar fi penibil, totuși, să nu se respecte niște garanții oficiale între două state".
Pe 5 aprilie, Curtea de Apel Cluj ar trebui să dea o decizie cu privire la contestația în anulare înaintată de avocații fostului edil.
Răzvan Doseanu, avocatul lui Cherecheș: "Am invocat incompatibilitatea unuia dintre membrii completului de judecată care a pronunțat soluția în apel".
Pe 24 noiembrie 2023, Cătălin Cherecheş a fost condamnat de Curtea de Apel Cluj la cinci ani de închisoare cu executare pentru luare de mită.
Miercuri, Cătălin Cherecheș va ajunge la Penitenciarul de maximă siguranță Rahova, din București, unde își va petrece următoarele trei săptămâni, în perioada de carantină.
În acest timp, fostul edil din Baia Mare va fi evaluat din punct de vedere medical, dar și psihologic.
Ulterior, potrivit unor surse, Cherecheș va fi pus în detenție la Penitenciarul de la Aiud, acolo unde autoritățile judiciare române spun că pot asigura acele condiții asumate în ceea ce privește angajamentul față de autoritățile judiciare germane.
Avocații săi continuă pe toate căile să obțină anularea deciziei definitive de condamnare. Dacă la Cluj se vorbește despre o contestație în anulare, Instanța Supremă ia în discuție o altă cale extraordinară de atac - recursul în casație.
Soarta acestui proces va fi decisă în următoarele săptămâni. Din pedepasa primită i se vor scădea lunile petrecute în arestul provizoriu, apoi preventiv din Germania.